Troels Lund Poulsen (V), 2004-05-26:
Danmark modtog den 17. december 2002 en anmodning fra USA om tilladelse til at opgradere Thuleradaren.
Som bekendt mundede det ud i vedtagelse nr. V 117 fra sidste år, hvor regeringen blev opfordret til sammen med Grønlands hjemmestyre at indlede en forhandlingsproces mellem Danmark/Grønland og USA.
Gennem hele processen har det været Venstres klare opfattelse, at regeringen har gjort et meget flot og grundigt stykke arbejde i den meget tætte dialog med Grønlands hjemmestyre.
Med denne tætte og tillidsfulde dialog har man samtidig sikret, at dommedagsprofetierne fra tidligere forespørgselsdebatter er blevet gjort til skamme, bl.a. den bekymring, der var for, hvorvidt man reelt ville inddrage Grønland i forhandlingerne og den endelige beslutningsproces.
Nu er vi kommet til vejs ende, og det er lykkedes Danmark/Grønland at nå til enighed med USA om de elementer, der nu udgør et aftalegrundlag.
De tre elementer er som bekendt modernisering af forsvarsaftalen fra 1951, etablering af et økonomisk-teknisk samarbejde og et samarbejde om miljøet i Grønland.
Med denne rammeaftale kan der altså gives
et positivt svar på den amerikanske anmodning, som vi fik den 17. december 2002, og det betyder med andre ord, at USA kan foretage en opgradering af Thuleradaren.
Lad mig allerede her i starten af min ordførertale slå fast, som udenrigsministeren også gjorde i sin tale, at det dansk-grønlandske ja kun er til en opgradering af den eksisterende radar.
Lad mig også i denne debat minde om den debat, vi har haft tidligere om missilforsvaret generelt.
Venstre er stadig af den opfattelse, at spredning af masseødelæggelsesvåben og missiler i dag udgør en af de alvorligste trusler mod international fred og stabilitet.
Der er en reel risiko for, at vi inden for overskuelig fremtid kan komme til at stå over for, at en ny række magter er bevæbnet med masseødelæggelsesvåben, herunder atomvåben, og derfor er det også Venstres opfattelse, at man må overveje alle de instrumenter, der er til rådighed for at imødegå en sådan trussel.
En fortsat styrkelse af de internationale nedrustnings- og ikkespredningsaftaler
skal fortsat være et centralt element i kampen mod spredning af masseødelæggelsesvåben og missiler, men vi må desværre erkende, at de politiske instrumenter ikke giver nogen garanti.
Vi har i vidt omfang
at gøre med stater og lande, der enten har valgt at stå helt uden for de internationale aftaler eller ser stort på deres forpligtelser.
Det kan ikke tages for givet, at den gensidige afskrækkelse, som vi oplevede under den kolde krig i fem årtier, vil forhindre, at der bruges masseødelæggelsesvåben,
og derfor kan det også frygtes, at nogle lande vil være mere villige til at tage større risici, end f.eks. Sovjetunionen var under den kolde krig. Når først et missil er affyret mod Europa eller USA, har vi i dag ingen mulighed for at forhindre det i at nå sit mål.
Vi kan blot konstatere, at det vil slå ned et bestemt sted og forårsage store ødelæggelser, og derfor er Venstre også af den opfattelse, at det vil være hensigtsmæssigt at supplere de eksisterende politiske og militære virkemidler med et missilforsvar.
Pointen er, at det ene instrument ikke udelukker det andet.
Der er tale om gensidig forstærkning og metode til at imødegå den samme trussel.
Lad mig her til slut takke udenrigsministeren for det store arbejde, der er blevet udført fra dansk-grønlandsk side i forbindelse med de forhandlinger, der er foregået gennem det seneste år, og som nu er afsluttet på meget tilfredsstillende vis.
Forhandlingerne har været svære og langstrakte - de har jo stået på i ca. 1 år - men i betragtning af omfanget af forhandlingerne synes jeg, det er meget tilfredsstillende, at man er nået frem til den aftale, som nu foreligger.
Jeg tillader mig derfor på vegne af Venstre, Socialdemokratiet, Dansk Folkeparti, Det Konservative Folkeparti, Det Radikale Venstre, Kristendemokraterne, Siumut og IA at fremsætte følgende:
Forslag til vedtagelse »Folketinget noterer med tilfredshed, at Danmark og Grønland i fællesskab er nået til enighed med USA om et aftalekompleks i tilknytning til den amerikanske anmodning om tilladelse til en opgradering af Thuleradaren.
Idet Landsstyrets tilslutning noteres, opfordrer Folketinget regeringen til at imødekomme den amerikanske anmodning om opgradering af Thuleradaren, under forudsætning
af endelig indgåelse af det foreliggende samlede aftalekompleks, som skitseret af regeringen.«